ภาษีนำเข้าเหล็กสหรัฐฯทำพิษ! กด SET รูดหนัก 15 จุด
ภาษีนำเข้าเหล็กสหรัฐฯทำพิษ! กด SET รูดหนัก 15 จุด โดยเมื่อเวลา 15.17 น. ดัชนี SET อยู่ที่ 1,815.13 จุด ลดลง 15 จุด หรือ 0.82% มูลค่าซื้อขายที่ 4.44 หมื่นลบ.
2 มี.ค. 2561

ผู้สื่อข่าวรายงานว่า ดัชนีตลาดหุ้นไทย เมื่อเวลา 15.17 น. ดัชนี SET อยู่ที่ 1,815.13 จุด ลดลง 15 จุด หรือ 0.82% มูลค่าซื้อขายที่ 4.44 หมื่นล้านบาท โดยการปรับตัวลดลงของดัชนีหุ้นไทยวันนี้ คาดว่ามาจากปัจจัยต่างประเทศ กรณีสหรัฐฯจะเรียกเก็บภาษีนำเข้าเหล็ก และอลูมิเนียม

ด้าน บล.กสิกรไทย ระบุในบทวิเคราะห์ (2 มี.ค.) วันนี้ SET Index ช่วงเช้าเผชิญแรงกดดันในทิศทางเดียวกันกับตลาดหุ้นเพื่อนบ้าน จากประเด็นความกังวลเรื่องการกีดกันทางการค้าหลังปธน. ทรัมป์ ชี้ว่าสหรัฐฯจะเรียกเก็บภาษีนำเข้าเหล็ก และอลูมิเนียม ส่งผลให้ตลาดปิดช่วงเช้าที่บริเวณ 1,817 จุด (-13.32 จุด)
โดยคาดช่วงบ่าย SET Index จะยังลงต่อ แต่เชื่อว่าจะไม่เกิน 1,813 จุด และน่าจะเห็นการไล่ซื้อกลับขึ้นมาทดสอบที่บริเวณ 1,825 จุดได้ ช่วงนี้ควรหลีกเลี่ยงหุ้นกลุ่มพลังงานที่ได้รับความผันผวนตามราคาสินค้าโภคภัณฑ์ ไปเน้นกลุ่มหุ้นที่อิงกับเศรษฐกิจภายในประเทศ และ defensive อย่างกลุ่มโรงพยาบาล หรือหุ้น laggard play ที่ราคายังไม่ปรับขึ้นแทน
อย่างไรก็ตาม KS Research ยังมองว่าสาเหตุการปรับลดลงของดัชนีวันนี้ เป็นเพียงปัจจัยชั่วคราวเท่านั้น และยังคาดว่าดัชนีจะฟื้นตัวได้ในสัปดาห์ โดยมีปัจจัยบวกเรื่องการพิจารณากฏหมายลูกการเลือกตั้ง 2 ฉบับของสนช. รออยู่ในวันที่ 8 มี.ค. ซึ่งเราคาดว่าสนช. จะมีมติเห็นชอบ หนุนให้เกิดการเลือกตั้งได้ภายใน ก.พ. 62 และเป็นปัจจัยหนุนให้กระแสเงินสดเข้ามาตลาดหุ้นเพิ่มขึ้น